คาดเศรษฐกิจไทยปีนี้ ขยายตัวร้อยละ 3.4 ต่อปี จากการฟื้นตัวของการบริโภค การท่องเที่ยว
นายพรชัย ฐีระเวช ผู้อำนวยการสำนักงานเศรษฐกิจการคลัง เปิดเผยถึงเศรษฐกิจไทยปี 2565 คาดว่าจะขยายตัวที่ร้อยละ 3.4 ต่อปี เป็นผลมาจากการยกเลิกการลงทะเบียน Thailand Pass สำหรับนักท่องเที่ยวต่างชาติ ตั้งแต่วันที่ 1 กรกฎาคมที่ผ่านมา ส่งผลให้มีนักท่องเที่ยวต่างชาติเดินทางเข้าประเทศในช่วง 9 เดือนแรกของปี 2565  จำนวน 5.7 ล้านคน ประกอบกับที่ผ่านมารัฐบาลได้มีการจัดทำมาตรการของภาครัฐเพื่อเยียวยาประชาชน เช่น โครงการเพิ่มกำลังซื้อให้แก่ผู้มีบัตรสวัสดิการแห่งรัฐ โครงการเพิ่มกำลังซื้อให้แก่ผู้ที่ต้องการความช่วยเหลือเป็นพิเศษและโครงการคนละครึ่ง ถือเป็นการลดภาระค่าใช้จ่ายของประชาชน รวมทั้งเพิ่มรายได้ให้แก่ผู้ประกอบการรายย่อยและผู้ผลิต ขณะที่การส่งออกสินค้าในปีนี้ ยังขยายตัวได้ต่อเนื่อง เป็นผลจากความต้องการสินค้าอาหารที่คาดว่าจะยังเติบโตได้ต่อเนื่องตลอดทั้งปี รวมถึงปัญหาการขาดแคลนชิ้นส่วนการผลิตอิเล็กทรอนิกส์ที่เริ่มคลี่คลายลง ทำให้เริ่มขยายตัวที่ร้อยละ 8.1 ต่อปี ซึ่งส่งผลให้การลงทุนภาคเอกชนปรับตัวดีขึ้น โดยเฉพาะการลงทุนในหมวดเครื่องมือเครื่องจักร สำหรับในปี 2566 กระทรวงการคลัง คาดการณ์ว่าเศรษฐกิจไทยจะขยายตัวดีขึ้นอยู่ที่ร้อยละ 3.8 ต่อปี ปัจจัยบวกมาจากการฟื้นตัวจากภาคการท่องเที่ยว โดยเฉพาะนักท่องเที่ยวจากภูมิภาคเอเชีย ยุโรป และอเมริกา จะมีนักท่องเที่ยวชาวต่างประเทศเดินทางเข้ามาในประเทศไทยจำนวน 21.5 ล้านคน ส่งผลให้รายได้จากภาคการท่องเที่ยวและธุรกิจบริการที่เกี่ยวข้องเพิ่มสูงขึ้น ขณะที่การส่งออกสินค้ามีแนวโน้มชะลอลงตามอุปสงค์ในตลาดโลกและเศรษฐกิจประเทศคู่ค้า โดยคาดการส่งออกสินค้าจะขยายตัวที่ร้อยละ 2.5  ต่อปี รวมถึงการลงทุนภาคเอกชนจะขยายตัวที่ร้อยละ 3.7 ต่อปี จากการลงทุนในเครื่องมือเครื่องจักรและการก่อสร้างที่เพิ่มขึ้นกระทรวงการคลัง จะมีการติดตามอย่างใกล้ชิด ทั้งภาคการท่องเที่ยวที่มีโอกาสที่จะฟื้นตัวได้สูงกว่าที่คาดการณ์ โดยเฉพาะนักท่องเที่ยวชาวจีนที่อาจเข้ามาท่องเที่ยวได้เร็วกว่าที่คาดการณ์ ตามแนวทางการเปิดประเทศและผ่อนคลายมาตรการจำกัดการเดินทาง รวมถึงนโยบายส่งเสริมการท่องเที่ยวของไทยในอนาคต